Kevin Magnussen har accepteret et ønske fra Renault om at forlænge svarfristen på danskerens option om en kontraktforlængelse. Det afslører Formel 1-stjernen over for BT.

Selvom Kevin Magnussen ikke som ventet fik afklaret sin Formel 1-fremtid i forbindelse med Malaysias Grand Prix i den seneste weekend, blev der alligevel indgået en ny aftale mellem den 23-årige dansker og arbejdsgiveren fra Renault.

Det fortæller Kevin Magnussen nu eksklusivt til BT.

»Renault anmodede om at få deres option på mig forlænget. Det har jeg accepteret,« siger Kevin Magnussen.

Den nye aftale betyder helt konkret, at Renault og Kevin Magnussen har rykket tidspunktet for, hvor længe Renault har førsteret til at skrive kontrakt med danskeren om at køre for dem i 2017-sæsonen.

BT kunne i september måned afsløre, at Kevin Magnussens oprindelige option med Renault udløb 1. oktober, og det var her, danskeren egentlig skulle have et svar om sin fremtid i teamet. I stedet blev den frist altså forlænget i forbindelse med løbet i Malaysia.

Nu erfarer BT i stedet, at tidsfristen er rykket frem, sådan at Renault har frem til 14. oktober til at beslutte sig for, om Kevin Magnussen skal være i teamet i den kommende sæson.

Kevin Magnussen forholder sig ikke til den konkrete dato for den nye svarfrist, men fortæller, at han håber på et langvarigt Renault-samarbejde.

»Jeg vil gerne vise min tålmodighed og loyalitet over for teamet. De har vist mig stor tiltro ved at give mig chancen for at komme tilbage til Formel 1 i denne sæson, og jeg håber, at vores samarbejde vil fortsætte længe,« siger Kevin Magnussen.

Artiklen fortsætter under billedet...

Foto: WALLACE WOON Vis mere Foto: WALLACE WOON

Den nye aftale mellem danskeren og Renault kommer i forlængelse af, at flere af de oplagte kandidater til Kevin Magnussens sæde ikke længere er aktuelle for Renault.

Således meddelte mexicaneren Sergio Perez søndag, at han bliver hos Force India trods et tilbud fra Renault. Samtidig tyder meget på, at finnen Valtteri Bottas også takker nej til Renault og forlænger med Williams-teamet.

Hvorvidt udsættelsen af svaret om fremtiden hos Renault er godt nyt for Kevin Magnussen, er til fri fortolkning. Men det indikerer i hvert fald, at Renault ikke har afskrevet danskeren som flere internationale medier ellers har hævdet at vide.

Omvendt fortæller det også historien om, at Renault fortsat holder alle muligheder åbne. Kevin Magnussens teamkollega Jolyon Palmer havde som danskeren en lignende option med Renault. Men BT ved ikke, om han har indgået samme aftale om at rykke svarfristen med Renault to uger frem.

Næste Formel 1-løb køres allerede i denne weekend på Suzuka-banen i Japan.

To tilbage De resterende løb i denne sæson: 13. november: Brasilien 27. november: Abu Dhabi